આવી જ એક ઐતિહાસિક ગણી શકાય તેવી શરૂઆત વડગામ દશનામ ગોસ્વામી સમાજ દ્રારા કરવામાં આવી. અવસર હતો સમૂહ લગ્નનો. તા. ૦૩.૦૩.૨૦૧૬ મહાવદ નોમને ગુરૂવારના રોજ વડગામ પંથકમાં દશનામ ગોસ્વામી સમાજ દ્વારા આ પ્રકારના સમૂહ લગ્નની શરૂઆત સૌ પ્રથમ થઈ રહી હતી. ગામે ગામથી ગોસ્વામી સમાજના ભાઈ-બહેનો કઈંક નવા માહોલમાં નવી આશા સાથે પાંચ નવયુગલોને આશીર્વચન આપવા ઊમટી પડ્યા હતા. કોણ નાનુ કે કોણ મોટુ બધાજ ગોસ્વામી સમાજ ના ભાઈ-બહેનો એકસુત્રતાથી આ શુભ સામાજિકકાર્યમાં સાગમટે આનંદવિભોર બની પ્રસંગને દિપાવી રહ્યા હતા. જરા વિચાર કરો કે આજના યુગમાં એટલે કે મોંઘવારીના બિનજરૂરી સામાજિક ખર્ચાઓ વધી રહ્યા છે ત્યારે સામુહિક રીતે આયોજિત કરવામાં આવતા આવા લગ્નો કેટલા ફળદાયી અને યશદાયી નીવડી શકે એ માત્ર કલ્પનાનો વિષય નહી પણ ખરી વાસ્તવીક્તા છે.